רה״מ נתניהו בגבעת אסף: ״נכה את הטרור ביד קשה״ - מקומון אינטרנטי לתושבי השומרון בנימין גוש עציון והר חברון
ראשי » מועצה אזורית בנימין - חדשות ועדכונים » רה״מ נתניהו בגבעת אסף: ״נכה את הטרור ביד קשה״
רה״מ נתניהו בגבעת אסף: ״נכה את הטרור ביד קשה״
אביעד ברטוב 18 דצמבר, 2018
רה”מ נתניהו סייר בצומת גבעת אסף בו אירע הפיגוע בשבוע שעבר וקיים הערכת מצב ביטחונית במפקדת אוגדת איו”ש.
ראש הממשלה ושר הביטחון בנימין נתניהו קיים הבוקר הערכת מצב ביטחונית במפקדת אוגדת יהודה ושומרון במטה בנימין עם הרמטכ”ל רא”ל גדי איזנקוט, מפקד פיקוד המרכז אלוף נדב פדן, מפקד אוגדת יהודה ושומרון תא”ל ערן ניב ומפקדים בכירים נוספים.
ראש הממשלה נתניהו קיבל סקירות ביטחוניות על הפעילות השוטפת של צה”ל בגזרת יהודה ושומרון לסיכול הטרור והגנת יישובים ושוחח עם מפקדי החטיבות והגדודים בגזרה.
ראש הממשלה ושר הביטחון בנימין נתניהו בצומת גבעת אסף. צילום: אריאל חרמוני, משרד הביטחון
דברי רה״מ נתניהו במקום הפיגוע בצומת גבעת אסף:
״בסוף השבוע היו 100 מעצרים ואתמול 36. זו רק שאלה של זמן עד שאנחנו נמצא גם את הרוצח הזה, כפי שמצאנו את האחרים, ונבוא איתו חשבון כפי שבאנו עם האחרים. הטרור הפלסטיני לא יעקור אותנו מכאן, המקום הזה הוא לב המולדת שלנו.
אנחנו נחזק את ההתיישבות עוד יותר, כפי שעשינו עכשיו, וננקוט את כל הצעדים נגד הטרור, כולל צעדים נוספים. לא נסבול טרור לא מעזה ולא מיו”ש. אנחנו נכה אותו ביד קשה.
אני מבקש לשבח כאן את ציבור המתיישבים שמגלה חוסן וכוח עמידה מול הטרור הרצחני הזה, ולשבח את מפקדי וחיילי צה”ל, ששומרים על כל אזרחי המדינה, סביב השעון, כל ימות השנה.״